Molemi a dira jalo, go sale go tlhagola mang, go leta mang? Dijwalo di jewe ke mhero, dinonyane di je, loruo le tse dingwe le tsone di senye. Yo o dirang jaana molemi a felele a sa robe sepe. Se, e nne sone se se tshwenyang. Go sale jalo, re ne ra utlwa fa tona a ne a kgala mogopolo wa gore, go twe pula e boutsana. A re, a go tsewe dikgakololo tsa baitseanape, gape go dirisiwe methale ya temo e e tsamaelang le phetogo ya loapi. Fa, a re gakolole gore lefoko ‘loapi’ ke lone le le dirisiwang mme tota lefoko la tlhomamo ke ‘lewapi.’ Fa re re ‘loapi’ re a bo re kwala lefoko leo, jaaka fa re le bitsa re bua, re goloketsa fela. Re ne re feta fela go supa gore lefoko la nnete ke lefe A ga tona mafoko e ne e le gore metlheng eno, a go dirisiwe methale, e seng metlhale, e mesha ya temo go tsamaelana le phetogo ya lewapi.